ปรับบิ๊กสาลี่ร่วมนักลงทุนปั่นหุ้นปี’50
ก.ล.ต.ปรับกรรมการ SALEE จำนวน 4.5 ล้านบาท และนักลงทุน 5 แสนบาท ฐานร่วมสร้างราคาหุ้น
21 ธ.ค. 2555

ก.ล.ต.ปรับกรรมการ SALEE จำนวน 4.5 ล้านบาท และนักลงทุน 5 แสนบาท ฐานร่วมสร้างราคาหุ้น
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการเปรียบเทียบมีคำสั่งเปรียบเทียบปรับนางพิมพา จิวะพรทิพย์ กรรมการบริษัท สาลี่อุตสาหกรรม (SALEE) และนายนภดล อารยะกุล นักลงทุนกรณีสร้างราคาหุ้น SALEE เป็นเงินทั้งสิ้น 5,087,214.99 บาท เมื่อวันที่ 19 ธ.ค. 2555
ทั้งนี้ ตลาดหลักทรัพย์แห่งประเทศไทยตรวจสอบพบสภาพการซื้อขายหุ้น SALEE ผิดปกติ เนื่องจากการซื้อขายของบุคคลกลุ่มหนึ่ง ซึ่งจากการตรวจสอบของ ก.ล.ต. พบว่านางพิมพาได้รู้เห็นตกลงกับนายนภดลใช้บัญชีซื้อขายหลักทรัพย์ของนายนภดลและบุคคลอื่น ทำการซื้อขายหุ้น SALEE ระหว่างวันที่ 2 เม.ย.-9 ต.ค. 2550 ในลักษณะผลักดันราคา พยุงราคา รวมทั้งจับคู่กันเองระหว่างบัญชี ทำให้ราคาปิดของหุ้น SALEE ปรับตัวเพิ่มขึ้นจาก 3.20 บาท ในวันที่ 30 มี.ค. 2550 มาปิดที่ 5.15 บาท ในวันที่ 9 ต.ค. 2550 หรือเพิ่มขึ้น 60.94%
ขณะเดียวกัน ปริมาณการซื้อขายเฉลี่ยต่อวันได้ปรับเพิ่มขึ้นจาก 2.69 ล้านหุ้น เป็น 2.85 ล้านหุ้น หรือเพิ่มขึ้น 5.95% อันมีลักษณะอำพรางการซื้อขายหุ้น SALEE ของบุคคลที่เป็นกลุ่มเดียวกัน ทำให้การซื้อหรือขายหุ้น SALEE ผิดไปจากสภาพปกติของตลาด เพื่อชักจูงให้บุคคลทั่วไปซื้อขายหุ้นดังกล่าว
คณะกรรมการเปรียบเทียบจึงได้ปรับนางพิมพาเป็นเงิน 4,587,214.99 บาท และปรับนายนภดลเป็นเงิน 5 แสนบาท
ด้านราคาหุ้น SALEE วันที่ 20 ธ.ค. 2555 ปิดที่ 8.15 บาท